b'\n_START_ARTICLE_\nEsma Red\xc5\xbeepova\n_START_SECTION_\n\xc5\xbdivljenje in kariera\n_START_PARAGRAPH_\nPeti je za\xc4\x8dela \xc5\xbee v 1950.-ih kot najstnica, tako da se njena kariera razteza preko \xc5\xa1estih desetletij. Njen glasbeni uspeh je tesno povezan z Stevom Teodosievskim, ki je bil skladatelj, aran\xc5\xbeer in direktor glasbenega ansambla Ansambl Teodosievski. Teodosievski je napisal mnogo njenih pesmi in popolnoma upravljal z njeno kariero do svoje smrti leta 1997. Njen glasbeni stil navdihujeta tradicionalna romska in makedonska glasba. Opazni so tudi drugi vplivi, kot na primer pop glasba. Esma Red\xc5\xbeepova je s kariero pri\xc4\x8dela v obdobju, ko je bila romska glasba v takratni Jugoslaviji precej zapostavljena, za Rome pa je bilo sramotno, \xc4\x8de je pevka pela v javnosti. Red\xc5\xbeepova je bila tudi sicer ena prvih, ki so na radiu in televiziji peli v romskem jeziku._NEWLINE_Red\xc5\xbeepova je posebej znana po mo\xc4\x8dnem in \xc4\x8dustvenem glasu. Leta 2010 jo je ugledna ameri\xc5\xa1ka medijska organizacija NPR pri\xc5\xa1tela med 50 velikih glasov na svetu. Red\xc5\xbeepova je znana tudi po neobi\xc4\x8dajnih opravah in turbanih ter uporabi tipi\xc4\x8dnih stereotipov o Romkinjah, kot so na primer privla\xc4\x8dnost in sre\xc4\x8da. Leta 2010 je prejela makedonski Red \xc4\x8dasti, leta 2013 pa jo je makedonski predsednik Gjorge Ivanov po\xc4\x8dastil z nazivom Narodni umetnik Republike Makedonije._NEWLINE_S svojim zadnjim mo\xc5\xbeem Stevom Teodosievskim sta posvojila 47 otrok, za svoje \xc4\x8dlovekoljubno delo pa je prejela \xc5\xa1tevilna priznanja, med drugimi je bila tudi dvakrat nominirana za Nobelovo nagrado za mir. Podpirala je Rome in pravice \xc5\xbeensk, prav tako pa je bila udele\xc5\xbeena v politiki doma\xc4\x8dega mesta Skopja._NEWLINE_Red\xc5\xbeepova je skupaj z Vlatkom Lozanoskim predstavljala Makedonijo na tekmovanju za pesem Evrovizije 2013 v mestu Malm\xc3\xb6 na \xc5\xa0vedskem.'